ฉบับร่าง:การอภิปรายทั่วไปเพื่อลงมติไม่ไว้วางใจรัฐมนตรีไทย พ.ศ. 2568

----
การอภิปรายทั่วไปเพื่อลงมติไม่ไว้วางใจรัฐมนตรีไทย พ.ศ. 2568 เป็นการประชุมสภาผู้แทนราษฎรไทย ชุดที่ 26 วาระพิเศษ สำหรับการอภิปรายทั่วไปเพื่อลงมติไม่ไว้วางใจ แพทองธาร ชินวัตร นายกรัฐมนตรี โดยฝ่ายค้านได้เสนอญัตติเมื่อวันที่ 27 กุมภาพันธ์ พ.ศ. 2568 และสภาผู้แทนราษฎรได้กำหนดกรอบการอภิปรายไว้เป็นวันที่ 24 และ 25 มีนาคม พ.ศ. 2568 ส่วนการลงมติมีขึ้นในช่วงสายของวันที่ 26 มีนาคม พ.ศ. 2568 ผลปรากฏว่าแพทองธารได้รับคะแนนเสียงไว้วางใจ 319 เสียง ไม่ไว้วางใจ 162 เสียง งดออกเสียง 7 เสียง ทำให้แพทองธารได้รับการไว้วางใจให้ดำรงตำแหน่งนายกรัฐมนตรีต่อไป

**การยื่นญัตติขอเปิดการอภิปราย**
เมื่อวันที่ 7 กุมภาพันธ์ พ.ศ. 2568 ณัฐพงษ์ เรืองปัญญาวุฒิ ผู้นำฝ่ายค้านในสภาผู้แทนราษฎร พร้อมแกนนำพรรคร่วมฝ่ายค้าน ร่วมกันแถลงว่าจะยื่นญัตติเปิดอภิปรายไม่ไว้วางใจรัฐบาลต่อประธานสภาผู้แทนราษฎรภายในวันที่ 27 กุมภาพันธ์ และวางกรอบระยะเวลาอภิปรายเป็นเวลา 5 วัน อย่างไรก็ตาม วันถัดมา (8 กุมภาพันธ์) วิสุทธิ์ ไชยณรุณ ประธานกรรมการประสานงานสภาผู้แทนราษฎร มองว่า ต้องการให้ฝ่ายค้านใช้เวลาอภิปรายเพียง 2 วัน ต่อมาเมื่อวันที่ 26 กุมภาพันธ์ ฝ่ายค้านกำหนดว่าจะยื่นญัตติข้างต้นในวันดังกล่าว และกำหนดรายชื่อรัฐมนตรีที่จะถูกอภิปรายในเบื้องต้นทั้งหมดพร้อมพฤติการณ์ จำนวนทั้งหมด 10 คน อย่างไรก็ตาม ต่อมาพรรคร่วมฝ่ายค้านบางพรรคแอบส่งรายชื่อรัฐมนตรีดังกล่าวพร้อมพฤติการณ์ให้สื่อมวลชนเผยแพร่ ทำให้รัฐบาลเตรียมตัวได้ง่ายขึ้น พรรคประชาชนจึงปรับเป็นอภิปรายไม่ไว้วางใจเฉพาะแพทองธารคนเดียว โดยระบุเพิ่มอีกเหตุผลว่าไม่ต้องการให้แพทองธารมอบหมายให้รัฐมนตรีคนอื่นมาชี้แจงแทนตน รวมถึงเพื่อให้เพียงพอกับระยะเวลาอภิปรายที่รัฐบาลต้องการ อย่างไรก็ตาม หลังจากเสร็จสิ้นการอภิปรายไม่ไว้วางใจแล้ว จะขยายผลถึงกระทรวงต่าง ๆ โดยยื่นคำร้องให้คณะกรรมการป้องกันและปราบปรามการทุจริตแห่งชาติ (ป.ป.ช.) ตรวจสอบกระทรวงที่มองว่ามีความผิดที่ชัดเจนตามที่อภิปรายต่อไป
ในที่สุด เมื่อวันที่ 27 กุมภาพันธ์ พ.ศ. 2568 ณัฐพงษ์และแกนนำพรรคร่วมฝ่ายค้านได้ยื่นญัตติอภิปรายไม่ไว้วางใจต่อวันมูหะมัดนอร์ มะทา ประธานสภาผู้แทนราษฎรอย่างเป็นทางการ โดยอภิปรายไม่ไว้วางใจเฉพาะแพทองธารเพียงคนเดียว และมีรายละเอียดเรื่องที่จะอภิปราย ดังนี้- ไม่มีความซื่อสัตย์สุจริตเป็นที่ประจักษ์- มีพฤติการณ์เอาเปรียบประชาชนและสังคม- โกหกหลอกลวง ไม่ดำเนินการตามนโยบายที่ให้สัญญาไว้กับประชาชน- เป็นนั่งร้านช่วยเหลือต่างตอบแทนกลุ่มบุคคลที่เป็นปฏิปักษ์ต่อระบอบประชาธิปไตย- บริหารบ้านเมืองผิดพลาดล้มเหลวอย่างร้ายแรง ทั้งในด้านการเมือง การปฏิรูปกองทัพ ความมั่นคง เศรษฐกิจ คุณภาพชีวิต สิ่งแวดล้อม- ทำลายนิติรัฐ ทำลายระบอบประชาธิปไตย ระบบรัฐสภา- เจตนาตลอดจนปล่อยปละละเลยให้เกิดการทุจริตคอร์รัปชั่นภายใต้การบริหารงานของตนเอง- ทุจริตเชิงนโยบาย บริหารบ้านเมืองเพื่อเอื้อผลประโยชน์แก่พวกพ้องและกลุ่มทุน- แต่งตั้งบุคคลที่ขาดความเหมาะสม ขาดความรู้ความสามารถ หรือไม่ซื่อสัตย์สุจริต ไปเป็นรัฐมนตรีหรือตำแหน่งสำคัญอื่น- สมัครใจยินยอมให้ทักษิณ ชินวัตร ผู้เป็นบิดาบุคคลในครอบครัว ชี้นำชักใยให้กระทำการ หรืองดเว้นกระทำการในเรื่องสำคัญของประเทศ- ประพฤติตนเป็นเสมือนนายกรัฐมนตรีหุ่นเชิด โดยมีผู้เป็นบิดาบุคคลในครอบครัว เป็นนายกรัฐมนตรีตัวจริง ที่ไม่ต้องรับผิดชอบต่อการใช้อำนาจ
ส่วนรัฐมนตรีอีก 9 คน พรรคร่วมฝ่ายค้านได้เปลี่ยนไปยื่นคำร้องให้ ป.ป.ช. ตรวจสอบแทน

**ปัญหา**
เมื่อวันที่ 7 มีนาคม วันมูหะมัดนอร์ได้ส่งหนังสือแจ้งณัฐพงษ์ให้แก้ไขข้อบกพร่องโดยการนำชื่อของบุคคลภายนอก (กรณีนี้หมายถึงทักษิณ) ออกจากญัตติ เนื่องจากเห็นว่าบุคคลภายนอกอาจได้รับความเสียหายเพราะไม่สามารถเข้ามาชี้แจงในที่ประชุมสภาได้ แต่ พริษฐ์ วัชรสินธุ โฆษกพรรคประชาชน ไม่เห็นด้วยกับวันมูหะมัดนอร์ เนื่องจากเห็นว่ารัฐธรรมนูญระบุว่าให้อำนาจประธานสภาผู้แทนราษฎรเฉพาะการตรวจสอบข้อบกพร่องในแง่ของรูปแบบ รวมถึงระยะเวลาที่วันมูหะมัดนอร์แจ้งให้แก้ไขญัตติเกินกรอบระยะเวลา 7 วัน (นับแต่วันที่ยื่นคือ 27 กุมภาพันธ์) ที่กำหนดในข้อบังคับการประชุมสภาผู้แทนราษฎร และไม่มีข้อบังคับที่ห้ามระบุชื่อบุคคลภายนอกในญัตติ โดยณัฐพงษ์ได้ทำหนังสือชี้แจงวันมูหะมัดนอร์ด้วยเหตุผลทั้ง 3 ข้อข้างต้น อย่างไรก็ตาม วันมูหะมัดนอร์ชี้แจงคืนว่าข้อบังคับระบุว่าญัตติห้ามกล่าวถึงบุคคลภายนอกโดยไม่จำเป็น และตนแจ้งณัฐพงษ์ไปเมื่อวันที่ 6 มีนาคม ซึ่งอยู่ในกรอบ 7 วัน ต่อมาสำนักเลขาธิการสภาผู้แทนราษฎรได้ระบุให้ณัฐพงษ์แก้ไขญัตติดังกล่าวก่อนส่งกลับมาเช่นกัน หากไม่แก้ไขจะไม่สามารถบรรจุวาระได้ทันในสมัยประชุมนี้ ในที่สุด เมื่อวันที่ 17 มีนาคม ณัฐพงษ์จึงแก้ไขญัตติโดยขีดฆ่าชื่อทักษิณและคำว่า "ผู้เป็นบิดา" ออก แล้วเปลี่ยนเป็นคำว่า "บุคคลในครอบครัว" แทน และหลังจากวันมูหะมัดนอร์ตรวจสอบญัตติฉบับแก้ไขแล้ว เห็นว่าถูกต้องตามข้อบังคับ จึงสั่งบรรจุเป็นวาระการประชุม

**ผู้อภิปราย**

**พรรคประชาชน**
 ณัฐพงษ์ เรืองปัญญาวุฒิ สส.บัญชีรายชื่อ (ผู้นำฝ่ายค้าน)- วิโรจน์ ลักขณาอดิศร สส.บัญชีรายชื่อ - จุลพงศ์ อยู่เกษ สส.บัญชีรายชื่อ - ณัฐชา บุญไชยอินสวัสดิ์ สส.กรุงเทพมหานคร- อิทธิพล ชลธราศิริ สส.ขอนแก่น- ภัทรพงษ์ ลีลาภัทร์ สส.เชียงใหม่- วรภพ วิริยะโรจน์ สส.บัญชีรายชื่อ - ศุภโชติ ไชยสัจ สส.บัญชีรายชื่อ - สุรเชษฐ์ ประวีณวงศ์วุฒิ สส.บัญชีรายชื่อ- พริษฐ์ วัชรสินธุ สส.บัญชีรายชื่อ- สหัสวัต คุ้มคง สส.ชลบุรี- รอมฎอน ปันจอร์ สส.บัญชีรายชื่อ- รังสิมันต์ โรม สส.บัญชีรายชื่อ- ศิริกัญญา ตันสกุล สส.บัญชีรายชื่อ- รักชนก ศรีนอก สส.กรุงเทพมหานคร

**พรรคพลังประชารัฐ**
 พลเอก ประวิตร วงษ์สุวรรณ สส.บัญชีรายชื่อ - พิมพ์พร พรพฤฒิพันธุ์ สส.เพชรบูรณ์- สุธรรม จริตงาม สส.นครศรีธรรมราช- วรโชติ สุคนธ์ขจร สส.เพชรบูรณ์

**พรรคไทยสร้างไทย**
 ชัชวาล แพทยาไทย สส.ร้อยเอ็ด

**พรรคเป็นธรรม**
 กัณวีร์ สืบแสง สส.บัญชีรายชื่อ

**เนื้อหา**

**24 มีนาคม**
ฝ่ายค้านตั้งข้อสังเกตว่านายกรัฐมนตรีขาดคุณสมบัติด้านวุฒิภาวะ ความสามารถในการบริหารราชการแผ่นดิน และมีพฤติกรรมว่าอาจจะเอื้อประโยชน์แก่เครือญาติ โดยเฉพาะการเจรจาจัดตั้งรัฐบาลภายหลังการเลือกตั้งปี พ.ศ. 2566 ที่ฝ่ายค้านเรียกว่า “ดีลแลกประเทศ”

**25 มีนาคม**
ฝ่ายค้านอภิปรายโจมตีนายกรัฐมนตรีเรื่องขาดภาวะผู้นำ ปล่อยให้บุคคลในครอบครัวมีอิทธิพลเหนือตัวเอง และการบริหารประเทศที่ไม่มีประสิทธิภาพ โดยเฉพาะการแก้ไขปัญหาเศรษฐกิจที่ล้มเหลว

**ผลการลงมติ**

**ผลสืบเนื่อง**
ภายหลังการลงมติเสร็จสิ้น พบว่ามี สส.จากพรรคฝ่ายค้าน ซึ่งลงมติสวนกับมติพรรคดังต่อไปนี้
# กาญจนา จังหวะ สส.ชัยภูมิ พรรคพลังประชารัฐ
# ไชยามพวาน มั่นเพียรจิตต์ สส.กรุงเทพมหานคร พรรคไทยก้าวหน้า
# ฐากร ตัณฑสิทธิ์ สส.บัญชีรายชื่อ พรรคไทยสร้างไทย
# มังกร ยนต์ตระกูล สส.บัญชีรายชื่อ พรรคเสรีรวมไทย
# รำพูล ตันติวณิชชานนท์ สส.อุบลราชธานี พรรคไทยสร้างไทย
# สุภาพร สลับศรี สส.ยโสธร พรรคไทยสร้างไทย
# หรั่ง ธุระพล สส.อุดรธานี พรรคไทยสร้างไทย
# อดิศักดิ์ แก้วมุงคุณทรัพย์ สส.อุดรธานี พรรคไทยสร้างไทย
ในส่วนของ สส.ฝ่ายรัฐบาล มีการงดออกเสียงทั้งหมด 7 เสียง โดย 3 เสียงมาจากประธานสภาผู้แทนราษฎรและรองประธานสภาผู้แทนราษฎรทั้งสองคน และยังมี สส.พรรคประชาธิปัตย์ กลุ่มของชวน หลีกภัย ที่ลงมติงดออกเสียง อาทิ ชวน หลีกภัย, บัญญัติ บรรทัดฐาน, จุรินทร์ ลักษณวิศิษฏ์, และสรรเพชญ บุญญามณี
คุณหญิง สุดารัตน์ เกยุราพันธุ์ หัวหน้าพรรคไทยสร้างไทย ได้ประกาศไว้ว่า พรรคไทยสร้างไทยจะดำเนินการทางกฎหมายเอาผิดทางจริยธรรมร้ายแรงให้ถึงที่สุด เพื่อไม่ให้เป็นเยี่ยงอย่างกับนักการเมืองไทย และเยาวชนของชาติ พร้อมเรียกร้องให้ประชาชนจดจำรายชื่อของผู้ที่ทรยศต่อประชาชนและอุดมการณ์ของพรรค เพื่อให้ประชาชนเป็นผู้ตัดสินใจในอนาคต
ในวันที่ 27 มีนาคม ร้อยเอกธรรมนัส พรหมเผ่า ประธานที่ปรึกษาพรรคกล้าธรรม ได้ให้สัมภาษณ์กับสื่อมวลชนว่า ในอนาคต สส.พรรคฝ่ายค้านที่โหวตไว้วางใจแพทองธาร ชินวัตร จะมาร่วมงานกับพรรคกล้าธรรมทุกคน

**อ้างอิง**
หมวดหมู่:ฉบับร่างเกี่ยวกับการเมือง